Regionsudvalgets udtalelse om "Regionsudvalgets rolle og deltagelse i EU's beslutningstagning"

(2002/C 107/14)

REGIONSUDVALGET har -

under henvisning til resolution om "Resultatet af Regeringskonferencen 2000 og debatten om Den Europæiske Unions fremtid" (CdR 430/2000 fin),

under henvisning til resolution om forberedelsen af Det Europæiske Råd i Laeken og videreudviklingen af Den Europæiske Union på den næste regeringskonference i 2004 (CdR 104/2001 fin - i mellemtiden vedtaget),

under henvisning til Rapporten om nærhed (CdR 436/2000 fin),

under henvisning til Salamanca-erklæringen (CdR 107/2001 fin),

under henvisning til udtalelse om "Lokalstyrerepræsentanters deltagelse i Ministerrådets arbejde og Regionsudvalgets deltagelse i Rådets uformelle møder" (CdR 431/2000 fin),

under henvisning til memorandum om Unionens fremtid (Regionsudvalgets deltagelse i den strukturerede debat) (CdR 325/2001 fin),

under henvisning til udtalelse om "Nye former for beslutningsstrukturer: Europa som grobund for borgerinitiativ" (CdR 182/2000 fin(1)),

under henvisning til udtalelse om "Unionsborgerskab" (CdR 226/1999 fin(2)),

under henvisning til Kommissionens hvidbog om "Nye styreformer i EU" af 25. juli 2001 - KOM(2001) 428 endelig,

under henvisning til fælles erklæring fremsat af formanden for Europa-Kommissionen og formanden for Regionsudvalget og den tilknyttede protokol (CdR 81/2001),

under henvisning til erklæringen om regionalisering fra Forsamlingen af Regioner i Europa (Basel, 4. december 1996),

under henvisning til holdningen i De Europæiske Kommuners og Regioners Råd, således som den er nedfældet i Oulu-erklæringen "gode styreformer i dagens Europa" vedtaget den 17. juni 2000 i Oulu,

under henvisning til charteret om lokalt selvstyre og udkastet til charter om regionalt selvstyre fra Europa-Rådets kommunalkongres,

under henvisning til præsidiets beslutning af 13. juni 2000 om i overensstemmelse med EF-traktatens artikel 265, stk. 5, at udarbejde udtalelse om dette spørgsmål og at overdrage det forberedende arbejde til Underudvalget "Institutionelle anliggender",

under henvisning til forslag til udtalelse vedtaget den 5. oktober 2001 af Underudvalget "Institutionelle anliggender" (ordfører: Luc Van Den Brande (B-PPE)) (CdR 105/2001 rev.),

og ud fra den betragtninger, at den igangværende integration af Europa er nået til et punkt, hvor mere indgående overvejelser over de videre målsætninger trænger sig på,

og ud fra den betragtninger, at den institutionelle arkitektur er af stor betydning i denne forbindelse, men er dog kun et middel og et instrument til at styrke Europas demokratiske opbygning,

og ud fra den betragtninger, at Europa bør på ny i fuldt omfang blive et fælles forehavende omfattende samtlige borgere, hvis inddragelse og medvirken vil få afgørende betydning,

og ud fra den betragtninger, at en god, troværdig og ansvarlig styring er en nødvendig forudsætning herfor,

og ud fra den betragtninger, at ifølge beslutningerne fra Det Europæiske Råd i Nice er der indgået de nødvendige aftaler om at fremkomme med oplæg i Laeken-erklæringen og opstille retningslinjer med henblik på regeringskonferencen i 2004,

og ud fra den betragtninger, at det er nødvendigt, at Regionsudvalget, ud over sine forskellige bidrag til fremtiden for og i Europa, fastlægger sin holdning til Regionsudvalgets rolle og deltagelse i den europæiske beslutningstagning,

og ud fra den betragtninger, at fastlæggelse af en sådan holdning forudsætter, at der anstilles overvejelser over Regionsudvalgets opgaver og rolle, dets interne arbejdsgang, dets forhold til EU's institutioner og dets egen institutionelle stilling forud for regeringskonferencen i 2004,

og ud fra den betragtninger, at disse overvejelser bør ikke begrænses til en rent teknisk analyse. Man bør også beskæftige sig med den bredere problematik omkring regionernes og lokalsamfundenes velkendte ansvar inden for EU's beslutningstagning,

og ud fra den betragtninger, at det er hensigtsmæssigt, at Regionsudvalget bistås af et udvalg af sagkyndige,

med alt dette ønsker Regionsudvalget at tilføje en merværdi, så der nås frem til en styring af EU præget af større kvalitet og effektivitet, bl.a. i opløbet til den vigtige udvidelse af EU -

på den 41. plenarforsamling af 14. og 15. november 2001 (mødet den 14. november) enstemmigt vedtaget følgende udtalelse.

Regionsudvalgets synspunkter og henstillinger

1. Generelle bemærkninger

Regionsudvalget

1.1. konstaterer, at der ved udløbet af dets anden firårige mandatperiode er behov for grundlæggende overvejelser over dets rolle og deltagelse i EU's beslutningstagning;

1.2. mener, at disse overvejelser må vedrøre såvel Regionsudvalgets opgaver og rolle, dets interne arbejdsgang, dets forhold til Kommissionen, Rådet og Europa-Parlamentet som Regionsudvalgets institutionelle stilling forud for regeringskonferencen i 2004;

1.3. er overbevist om, at debatten om Europas fremtid ikke bør begrænse sig til en ren og skær institutionel debat eller til en drøftelse af beføjelser og finansiering, men at Den Europæiske Unions opgaver og kompetenceafgrænsningen i forhold til medlemsstaterne og de regionale og lokale myndigheder bør baseres på og ses i tilknytning til subsidiaritetsprincippet, princippet om EU's begrænsede ene kompetence, proportionalitetsprincippet og forpligtelsen til at respektere medlemsstaternes nationale identitet; denne debat bør føre til større åbenhed og ansvarlighed samt til en mere effektiv og mere demokratisk beslutningsproces med sigte på en politik, som rummer maksimal merværdi og øger borgernes inddragelse;

1.4. finder det med henblik på disse overvejelser rimeligt at lade sig bistå af et udvalg af sagkyndige, så der kan ydes et nyttigt bidrag til debatten om nye styreformer i EU og om Den Europæiske Unions fremtid, herunder også med sigte på den vigtige kommende udvidelse af EU;

1.5. ønsker her forud for den forestående udvidelse tillige at udbygge de regionale myndigheders erfaringer og sagkundskab med den viden, som de regionale og lokale myndigheder i ansøgerlandene besidder.

2. Regionsudvalgets opgaver og rolle

Regionsudvalget

2.1. konstaterer ved udløbet af sin anden firårige mandatperiode, at dets stilling i EU's institutionelle bygværk og dets rolle i EU's beslutningstagning efterhånden er blevet styrket; i den forbindelse var specielt Amsterdam-traktaten en vigtig ny etape i henseende til Regionsudvalgets organisatoriske og finansielle autonomi og udvidelsen af dets rådgivende beføjelser;

2.2. minder om, at Nice-traktaten nok imødekommer dets krav om, at Regionsudvalget skal bestå af repræsentanter for regionale og lokale organer, idet medlemmerne skal være enten valgt til en regional eller lokal myndighed eller politisk ansvarlige over for en folkevalgt forsamling, men at der ikke er taget hensyn til Regionsudvalgets øvrige krav, bl.a. med hensyn til øget inddragelse i EU's beslutningsproces;

2.3. er tilfreds med analysen i hvidbogen om nye styreformer, når det drejer sig om at nå ud til borgerne via et regionalt og lokalt demokrati og med de aktionspunkter, som Kommissionen på dette felt lægger op til for Regionsudvalgets vedkommende, nemlig (1) at det skal spille en mere pro-aktiv rolle i forbindelse med overvågningen af politikkerne, (2) at det skal organisere udveksling af bedste praksis for, hvordan lokale og regionale myndigheder inddrages i forberedelsen af EU's beslutningstagning på nationalt plan, og (3) at det skal gennemgå de lokale og regionale virkninger af visse direktiver med henblik på en mere fleksibel anvendelse heraf;

2.4. må dog konstatere, at disse aktionspunkter på den ene side falder uden for Regionsudvalgets nuværende rådgivende funktion, men at de på den anden side ikke indeholder noget om de midler - såvel finansielt som i henseende til "human resources", som står til Regionsudvalgets rådighed med henblik på løsningen af disse opgaver - og ej heller kommer nærmere ind på en styrkelse af Regionsudvalgets institutionelle stilling i EU's beslutningstagning;

2.5. mener, at man i debatten om nye styreformer i EU næppe kan holde det ene aspekt adskilt fra det andet, og ønsker at undgå, at debatten udmønter sig i en fastlåsning af Regionsudvalgets nuværende rådgivende funktion, da det som et demokratisk organ tillige har en vigtig rolle at spille som et debatforum, kommunikationsorgan og politikformulerende eller i det mindste -evaluerende instans;

2.6. finder det påkrævet, at der i denne forbindelse tilvejebringes et større spillerum og afsættes flere midler med henblik på:

- at organisere den politiske debat og diskussion på alle niveauer for at øge befolkningens interesse;

- at sætte mere ind på målrettet information og bevidstgørelse;

- at lægge mere vægt på de unges undervisning heri i skolerne og i lige så høj grad i programmet for videreuddannelse;

- at øge borgernes permanente indflydelse på EU's politik, bl.a. via samfundsaktørerne og ved på struktureret vis at involvere civilsamfundet i EU's politik.

2.7. ønsker på konstruktiv vis at bidrage til debatten om nye styreformer i EU set ud fra dette perspektiv og vurderer, at der samtidig er behov for nærmere overvejelser over Regionsudvalgets interne arbejdsgang, de tværinstitutionelle forbindelser og den institutionelle stilling forud for regeringskonferencen i 2004.

3. Regionsudvalgets interne arbejdsgang

Regionsudvalget

3.1. ønsker at anstille grundige overvejelser over sin interne arbejdsgang med det sigte at foretage en evaluering af denne og derigennem bidrage til at knæsætte de principper for nye styreformer, som er nævnt i hvidbogen, nemlig åbenhed, deltagelse, ansvarlighed, effektivitet og sammenhæng;

3.2. mener, at det centrale spørgsmål her er, om det lykkes Regionsudvalget at varetage de rådgivende opgaver, som tillægges det i traktaten, på kvalitativt og kvantitativt set tilfredsstillende vis; i denne forbindelse melder der sig specielt følgende spørgsmål:

- svarer de områder, hvor Regionsudvalget har fået tildelt en rådgivende opgave, til Regionsudvalgets muligheder, til dets politiske prioriteter og til de lokale og regionale myndigheders beføjelser?

- tillader de frister, som er nedfældet i traktaten, et nyttigt input fra Regionsudvalget?

- er de interne procedurer, som Regionsudvalget arbejder efter, herunder hasteproceduren og de forenklede procedurer, gearet til de opgaver, som traktaten tildeler det?

- har Regionsudvalget behov for større kontinuitet i sine aktiviteter, bl.a. via nedsættelse af et permanent udvalg?

- skal Regionsudvalget omlægge sin interne organisation, så der tages hensyn til de repræsenterede regioners og lokale forvaltningers beføjelser?

3.3. bør i den forbindelse bestræbe sig på at rationalisere sine interne procedurer, hvad angår henvisning af udtalelser;

3.4. føler sig forpligtet til, med udsigten til større ansvar og af hensyn til sammenhængen, at være særlig opmærksom på sine medlemmers opgaver, legitimitet og pligter med det sigte at nå frem til en bedre sammenhæng mellem deres virksomhed som medlemmer af Regionsudvalget - hvor de skal udøve deres hverv helt uafhængigt og i Fællesskabets generelle interesse - og deres virksomhed som repræsentanter i lokale og regionale organer;

3.5. finder det relevant, at det udvalg af sagkyndige, som omtales i denne udtalelses pkt. 1.3, foretager en gennemgribende analyse af disse spørgsmål, så Regionsudvalget sættes i stand til i rette tid at indtage et standpunkt og, hvor og når det er nødvendigt, bistås i sit videre bidrag til debatten om Den Europæiske Unions fremtid.

4. Forholdet mellem Regionsudvalget og Kommissionen, Rådet og Europa-Parlamentet

Regionsudvalget

4.1. udtrykker tilfredshed med fælleserklæringen fra Kommissionens og Regionsudvalgets formænd og den dertil hørende protokol, der sigter på et mere intensivt samarbejde mellem de to aktører, men mener dog, at denne protokol bør udlægges dynamisk, så der tages fuldt hensyn til de ovennævnte aktionspunkter i hvidbogen om nye styreformer, navnlig ønsket om, at Regionsudvalget spiller en mere proaktiv rolle i forbindelse med overvågningen af politikkerne, således at Regionsudvalget allerede forud for fastlæggelsen af Kommissionens årlige arbejdsprogram får mulighed for at fremkomme med nyttigt input;

4.2. finder det i denne forbindelse nødvendigt af hensyn til effektiv varetagelse af sin rådgivende funktion, at der foretages gennemgribende ændringer i den form, hvori Kommissionen konsulterer Regionsudvalget, og at det sikres, at Regionsudvalget effektivt og systematisk inddrages i alle faser af udarbejdelsen af retningsgivende politikdokumenter fra Kommissionen såsom hvidbøger og grønbøger;

4.3. opfordrer Rådet til at aftale en adfærdskodeks med Regionsudvalget angående de nærmere regler om høring af Regionsudvalget og dets udtalelsers politiske indvirkning på EU-lovgivningen, navnlig hvad angår frister, hvor der skal tages hensyn til særtrækkene ved proceduren med fælles beslutningstagning;

4.4. henstiller i den forbindelse, at den frist på en måned, som Regionsudvalget har til at afgive udtalelse i henhold til EF-traktatens art. 265, forlænges til 3 måneder, så den tilpasses de vilkår, som Regionsudvalget arbejder under;

4.5. opfordrer tillige Europa-Parlamentet til, udover det allerede eksisterende samarbejde mellem Parlamentet og Regionsudvalget på ordførerområdet, at indgå nærmere aftaler med Regionsudvalget om reglerne for høring af Regionsudvalget, herunder både obligatorisk høring og høring på Parlamentets initiativ;

4.6. fastholder sit standpunkt, som det kom til udtryk i forbindelse med regeringskonferencen i 2000, at hvis Kommissionen og Rådet vælger ikke at efterkomme Regionsudvalgets henstillinger i forbindelse med en obligatorisk høring, skal de begrunde dette, samt at Parlamentet bør kunne give en sådan begrundelse på frivilligt grundlag;

4.7. peger i denne sammenhæng på behovet for en permanent og frugtbar dialog mellem de institutionelle aktører, bl.a. i lyset af henstillingerne i hvidbogen om nye styreformer.

5. Regionsudvalgets institutionelle stilling i opløbet til regeringskonferencen i 2004

Regionsudvalget

5.1. ønsker at anstille nøje overvejelser over Regionsudvalgets institutionelle stilling i opløbet til regeringskonferencen i 2004, bl.a. med henvisning til analyserne og henstillingerne fra det udvalg af sagkyndige, som omtales i denne udtalelses pkt. 1.4;

5.2. ønsker i denne forbindelse en styrkelse af de lokale og regionale myndigheders påvirkningsmuligheder og støtter den særlige position, som regioner med lovgivningsbeføjelser indtager i EU's institutionelle bygværk.

Bruxelles, den 14. november 2001.

Jos Chabert

Formand for

Regionsudvalget

(1) EFT C 144 af 16.5.2000, s. 1.

(2) EFT C 156 af 6.6.2000, s. 12.